
Labdajáték

A performance első célja egy rituálé létrehozása és annak ciklussá formálása-fejlesztése. Értelmezésünkben a rituálé rituális cselekvések cselekvéssorozattá szerveződése által jön létre. A rituális cselekvések egy a csapat által létrehozott (játék)térben zajlanak. Ez a bizonyos (játék)tér minden jelenlevő számára hozzáférhető.
Felvetődik a kérdés, hogy vajon életképes lehet -e egy ilyen módon létrehozott ciklus, vagy egy egyszeri-szuverén játék jön létre, mely öntörvényűen alkotja tovább önmagát?
A performance második és egyben fő célja a ciklus-teremtést felhasználva egy kísérlet végrehajtása, amely a klasszikus befogadói és alkotó/előadói szerepkörök létjogosultságát kérdőjelezi meg. A kísérlet során az alkotók/előadók elhatárolódnak annak a “szerepnek az eljátszásától”, melyet a befogadók eddigi performatív művészeti tapasztalataik alapján rájuk osztanak. Ily módon a befogadók előtt ott áll lehetőségként a szerepkörök átértelmezése, megváltoztatása, felcserélése. A befogadótól függően - aki ekkor már akár meg is szűnhet, kiléphet önmagából - bekövetkezhet a szerepkör határainak összemosódása vagy akár teljes eltörlése is.




